b'\n_START_ARTICLE_\nMike Lenarduzzi\n_START_SECTION_\nJunioriliigassa\n_START_PARAGRAPH_\nLenarduzzi aloitti uransa OHL-liigan Oshawa Generalsin riveiss\xc3\xa4 kaudella 1988\xe2\x80\x931989. H\xc3\xa4n aloitti kautensa alemmassa junioriliigassa pelanneen Markham Waxersin maalinsuulla, mutta siirtyi loppukaudesta Oshawaan jossa p\xc3\xa4\xc3\xa4si pelaamaan kuudessa ottelussa. Kaikkiaan Lenarduzzi viihtyi OHL:ssa nelj\xc3\xa4 kautta pelaten t\xc3\xa4n\xc3\xa4 aikana Oshawan lis\xc3\xa4ksi kolmessa muussakin seurassa. Otteluita Lenarduzzille kertyi OHL:ssa 122.\n_START_SECTION_\nAikuisten sarjoissa\n_START_PARAGRAPH_\nViimeisen juniorikautensa lopussa Lenarduzzi nostettiin AHL-joukkue Springfield Indiansin riveihin. H\xc3\xa4n p\xc3\xa4\xc3\xa4si pelaamaan yhdess\xc3\xa4 playoff-ottelussa. Seuraavalla kaudella Lenarduzzi oli Springfieldin ykk\xc3\xb6smaalivahti ja pelasi reilun kolmanneksen joukkueen otteluista. H\xc3\xa4n p\xc3\xa4\xc3\xa4si kauden aikana pelaamaan my\xc3\xb6s kolmessa NHL-ottelussa Whalersin maalin suulla. Seuraavalla kaudella Lenarduzzi j\xc3\xa4i AHL:ssa George Manelukin ja Frank Pietrangelon varjoon ja p\xc3\xa4\xc3\xa4si pelaamaan vain vajaan nelj\xc3\xa4nneksen joukkueen otteluista. Tilille kertyi lis\xc3\xa4ksi yksi pelattu er\xc3\xa4 Hartford Whalersin maalilla. Lenarduzzi p\xc3\xa4\xc3\xa4tti kauden Salt Lake Cityn IHL-joukkue Golden Eaglesin riveiss\xc3\xa4 pelaten nelj\xc3\xa4ss\xc3\xa4 ottelussa. Lenarduzzin sopimus Whalersin kanssa p\xc3\xa4\xc3\xa4ttyi kev\xc3\xa4\xc3\xa4seen 1994._NEWLINE_Kaksi seuraavaa kautta Lenarduzzi pelasi Colonial Hockey Leaguessa London Wildcatsin ja Saginaw Wheelsin joukkueissa. Londonissa Lenarduzzi oli selke\xc3\xa4ss\xc3\xa4 ykk\xc3\xb6svahdin roolissa mutta Saginawissa h\xc3\xa4n jakoi torjuntavastuun puoliksi Steve Vezinan kanssa. Kaudet 1996\xe2\x80\x931997 ja 1997\xe2\x80\x931998 Lenarduzzi pelasi ECHL-liigaa Mobile Mysticksin joukkueessa ja k\xc3\xa4vi siin\xc3\xa4 ohessa AHL:n Hersheyssa varamaalivahtina kahdessa ottelussa._NEWLINE_Kaudella 1998\xe2\x80\x931999 Lenarduzzi pelasi 15 ottelun verran Alppiliigaa Italian Milano Rossoblun joukkueessa ja p\xc3\xa4\xc3\xa4tti kautensa Western Professional Hockey Leaguen Amarillossa. Seuraavalla kaudella Lenarduzzi pelasi viel\xc3\xa4 ECHL-joukkue Baton Rouge Kingfishin maalinsuulla 54 ottelua ja p\xc3\xa4\xc3\xa4tti sitten uransa.'